PATVIRTINTA

Kauno miesto savivaldybės

administracijos direktoriaus

2019 m. gruodžio 10 d.

įsakymu Nr. A-4069

**KVIETIMAS TEIKTI FIZINIO AKTYVUMO IR SPORTO PLĖTOJIMO SRITIES PRIORITETŲ „VAIKŲ IR JAUNIMO SPORTO MEISTRIŠKUMO SKATINIMAS“, „FIZINIO AKTYVUMO IR SPORTO VEIKLŲ ORGANIZAVIMAS“ IR „KAUNO, KAIP SPORTO MIESTO, ĮVAIZDŽIO GERINIMAS“ TRUMPALAIKIŲ PROJEKTŲ PARAIŠKAS NR. 2020-3-3.1-3.2-3.3-1**

|  |  |  |
| --- | --- | --- |
| **Eil. Nr.** | **Sąlygos** | **Aprašymas** |
| 1. | Sritis | Fizinio aktyvumo ir sporto plėtojimas |
| 2. | Prioritetai ir tinkamos veiklos | 2.1. Prioritetas „Vaikų ir jaunimo sporto meistriškumo skatinimas“. Veiklos pagal šį prioritetą:  2.1.1. Pasiruošimas oficialioms sporto varžyboms (Lietuvos čempionatams, Baltijos, Europos ir pasaulio čempionatams, pirmenybėms, žaidynėms). Pasiruošimo procesas apima treniruočių organizavimą, vieną stovyklą (iki 14 kalendorinių dienų) per ketvirtį, ne daugiau kaip vienas kontrolines varžybas per ketvirtį (tinkama tikslinė grupė nurodyta 5.1 papunktyje).  2.1.2. Dalyvavimas Lietuvos čempionatuose, pirmenybėse ir žaidynėse (tinkama tikslinė grupė nurodyta 5.1 papunktyje).  2.2. Prioritetas „Fizinio aktyvumo ir sporto veiklų organizavimas“. Veiklos pagal šį prioritetą:  2.2.1. Sporto renginių (išskyrus Lietuvos čempionatus, pirmenybes, taurės etapus, futbolo sporto šakos renginius) organizavimas Kauno mieste (tinkama tikslinė grupė nurodyta 5.3 papunktyje). Prioritetas – strategines sporto šakas propaguojantys sporto renginiai, nemokami žiūrovams, įtraukti į 2020 m. nacionalinės sporto šakos federacijos sporto varžybų ar sporto renginių kalendorių.  2.2.2. Nemokamos fizinio aktyvumo veiklos, įtraukiančios ne vienos konkrečios bendruomenės narius, organizuojamos sporto aikštynuose prie bendrojo lavinimo įstaigų ir viešose miesto erdvėse – parkuose, sporto aikštelėse, t. t. Prioritetas – fizinio aktyvumo veiklos kartu su šeima.  2.3. Prioritetas „Kauno, kaip sporto miesto, įvaizdžio gerinimas“. Veiklos pagal šį prioritetą:  2.3.1. Kauno miestą reprezentuojančių sporto žaidimų suaugusiųjų amžiaus grupės komandų, dalyvaujančių 2019–2020 m. ir 2020–2021 m. sezonais Europos klubiniuose turnyruose ir (arba) regioniniuose turnyruose, Lietuvos čempionate, sportinė veikla. Taip pat privaloma įtraukti 5.3 papunktyje nurodytą tikslinę grupę ir jai skirtas veiklas (labdaros ir paramos, socialinių, edukacinių akcijų ir kitų priemonių, skatinančių įvairaus amžiaus ir socialinių grupių asmenų įsitraukimą į sportinę veiklą, organizavimas).  Prioritetas – komandos užimta prizinė vieta 2018–2019 m. Lietuvos čempionate, dalyvavimas Europos turnyruose, regioniniuose turnyruose ir įgyvendinti planuoti 2018–2019 m. sezono rezultatai.  2.3.2. Pasaulio, Europos čempionatų, pirmenybių, taurės varžybų, olimpinių atrankos turnyrų, įtrauktų į atitinkamos sporto šakos tarptautinės federacijos, kuri yra pripažinusi Pasaulinį antidopingo kodeksą, sporto varžybų ir renginių kalendorių, organizavimas Kauno mieste (tinkama tikslinė grupė nurodyta 5.3 papunktyje. Taip pat privaloma įtraukti veiklas, skirtas šiai grupei (labdaros ir paramos, socialinių, edukacinių akcijų ir kitų priemonių, skatinančių įvairaus amžiaus ir socialinių grupių asmenų įsitraukimą į sportinę veiklą, organizavimas).  Sąlyga – suderinti su Kauno miesto savivaldybe (toliau – Savivaldybė) renginio organizavimo galimybę. |
| 3. | Projektų veiklų vykdymo vieta | 3.1. Veiklų, nurodytų 2.1.1, 2.1.2, 2.3.1 papunkčiuose, vykdymo vieta neribojama.  3.2. Veiklų, nurodytų 2.2.2, 2.3.2 papunkčiuose, vykdymo vieta – Kauno miestas.  3.3. Veiklų, nurodytų 2.2.1 papunktyje vykdymo vieta – Kauno miestas (išimtis taikoma veikloms, kurioms vykdyti Kauno mieste nėra sudarytos galimybės, šiuo metu nėra tinkamos infrastruktūros. Tokiu atveju tinkama vieta – Kauno rajone esanti sporto bazė). |
| 4. | Planuojami rezultatai pagal prioritetus | Šioje skiltyje nurodytus rezultatus Savivaldybė planuoja pasiekti bendrai per visus savo finansuotus projektus, pasibaigus jų įgyvendinimo laikotarpiui, todėl pareiškėjas, atsižvelgdamas į planuojamus rezultatus, savo paraiškoje turi numatyti realius savo projektu siekiamus rezultatus.  4.1. Pagal prioritetą „Vaikų ir jaunimo sporto meistriškumo skatinimas“ siekiamas rezultatas – Lietuvos čempionatuose ir pirmenybėse dalyvaujančių Kauno miesto sportininkų skaičius – 300.  4.2. Pagal prioritetą „Kauno, kaip sporto miesto, įvaizdžio gerinimas“ siekiami rezultatai:  4.2.1. Nacionalinius čempionatus laimėjusių komandų skaičius – 4.  4.2.2. Sportinių žaidimų sporto šakų, kurių nacionalinėse aukščiausiose lygose dalyvauja Kauno miesto komandos, skaičius – 6.  4.2.3. Reprezentacinių sporto renginių skaičius – 3.  4.2.4. Įtrauktų į socialines veiklas dalyvių skaičius – 800.  4.3. Pagal prioritetą „Aktyvaus laisvalaikio ir fizinio aktyvumo veiklų organizavimas“ siekiami rezultatai:  4.3.1. Sporto renginių skaičius – 60, iš jų ne mažiau nei 40 nemokami žiūrovams.  4.3.2. Dalyvaujančiųjų sporto renginiuose skaičiaus augimas (proc.) – ne mažiau kaip 5 proc., palyginti su praėjusiais metais.  4.3.3. Į fizinio aktyvumo veiklą įtraukta ne mažiau nei 10 tūkstančių žmonių. |
| 5. | Tikslinė grupė | 5.1. Olimpinių sporto šakų (išskyrus futbolo sporto šaką) užsiėmimus lankantys vaikai ir jaunimas (6–19 m. imtinai), kurie nesportuoja biudžetinėse sporto mokyklose, ir 2019 m. yra dalyvavę Lietuvos čempionatuose ir (arba) pirmenybėse.  Individualių sporto šakų sportininkams būtina pateikti vietą reitinge 2018–2019 m., vardinį sąrašą su 2019 m. Lietuvos čempionate ar pirmenybėse pasiektu rezultatu ir planą, ką numato pasiekti 2020 m. Lietuvos čempionate ar pirmenybėse. Šiame papunktyje nurodytai tikslinei grupei priskiriamos tik tos sportinių žaidimų komandos, kurios dalyvauja savo amžiaus grupės Lietuvos čempionato aukščiausioje lygoje (divizione), jei toks yra išskiriamas.  5.2. Olimpinių sporto šakų Kauno miesto sportinių žaidimų suaugusiųjų amžiaus grupės komandos, dalyvaujančios 2019–2020 m. ir 2020–2021 m. sezonais Europos klubiniuose turnyruose ir (arba) regioniniuose turnyruose, Lietuvos čempionatuose.  5.3. Kauno miesto bendruomenė. |
| 6. | Finansavimo intensyvumas | 6.1. Projektui įgyvendinti iš Savivaldybės biudžeto gali būti skiriama iki 80 proc. lėšų tinkamoms finansuoti projekto išlaidoms padengti. Ne mažiau kaip 20 proc. išlaidų turi padengti pareiškėjo (jo paties arba partnerių (rėmėjų) įnašas.  6.2. Finansuojami 2020 m. vykdomi projektai. Vėliausia galima projekto įgyvendinimo pabaigos data – 2020 m. gruodžio 31 d. |
| 7. | Reikalavimai pareiškėjui | 7.1. Paraiškas gali teikti Lietuvos Respublikos įstatymų nustatyta tvarka įregistruoti pelno nesiekiantys juridiniai asmenys (sporto asociacijos, sporto klubai, viešosios įstaigos ir kt., išskyrus biudžetines įstaigas, bendrojo ugdymo, neformaliojo ugdymo ir aukštojo mokslo institucijas ir nacionalines sporto šakų federacijas (nacionalinės sporto šakų federacijos gali būti pareiškėjomis vykdyti 2.3.2 papunktyje nurodytą veiklą)), veikiantys ne trumpiau nei vienus metus kūno kultūros ir sporto srityje ir vykdantys veiklą Kauno mieste.  7.2. Pareiškėjais negali būti juridiniai asmenys, vykdantys neįgaliųjų kūno kultūros ir sporto srities veiklas, kurios yra tinkamos finansuoti pagal neįgaliųjų socialinės integracijos per kūno kultūrą ir sportą projektus (Neįgaliųjų socialinės integracijos per kūno kultūrą ir sportą projektų atrankos konkurso organizavimo 2019–2020 metais nuostatai, patvirtinti Lietuvos Respublikos socialinės apsaugos ir darbo ministro 2018 m. spalio 1 d. įsakymu Nr. A1-533 „Dėl Neįgaliųjų socialinės integracijos per kūno kultūrą ir sportą projektų atrankos konkurso organizavimo 2019–2020 metais nuostatų patvirtinimo“).  7.3. Pareiškėjas teisės aktų nustatyta tvarka iki paraiškos pateikimo dienos turi būti tinkamai atsiskaitęs už skirtų Savivaldybės biudžeto lėšų (jeigu buvo skirta) panaudojimą.  7.4. Finansavimas pareiškėjui negali būti skiriamas, jeigu:  7.4.1. pareiškėjas yra bankrutavęs, bankrutuojantis, likviduojamas ar laikinai sustabdęs veiklą;  7.4.2. pareiškėjas paraiškoje arba jos prieduose pateikė klaidinančią informaciją;  7.4.3. yra įsiteisėjęs teismo sprendimas dėl pareiškėjo kitos sutarties dėl paramos skyrimo iš Europos Sąjungos, Europos ekonominei erdvei priklausančių Europos laisvosios prekybos asociacijos valstybių arba Lietuvos Respublikos biudžeto lėšų pažeidimo;  7.4.4. pareiškėjas bandė gauti konfidencialios informacijos arba daryti įtaką Savivaldybės atstovams, projektų paraiškų atrankos ir finansavimo komisijos nariams ar ekspertams paraiškų vertinimo ir atrankos procesų metu.  7.5. Pareiškėjas paraišką gali teikti individualiai arba su projekto partneriu (-iais), kuris (-ie) turi būti nurodyti paraiškoje.  7.6. Projekto partneriu (-iais) laikomi pelno nesiekiantys juridiniai asmenys (nevyriausybinės organizacijos, asociacijos, viešosios įstaigos ir kt.), išskyrus biudžetines įstaigas.  7.7. Jeigu paraiška teikiama kartu su projekto partneriu (-iais), pareiškėjas, prieš pasirašydamas Savivaldybės biudžeto lėšų naudojimo sutartį, turi sudaryti jungtinės veiklos (partnerystės) sutartį su projekto partneriu (-iais).  7.8. Projekto partnerių skaičius nėra ribojamas, tačiau pareiškėjas, kviesdamas projekto partnerius veikti kartu, privalo įvertinti projekto partnerio būtinumą ir su tuo susijusius valdymo sunkumus.  7.9. Ir pareiškėjo, ir projekto partnerio (-ių) patiriamoms projekto įgyvendinimo išlaidoms taikomi tokie patys tinkamumo finansuoti reikalavimai.  7.10. Už projekto įgyvendinimą atsakingas pareiškėjas. |
| 8. | Paraiškos rengimo ir pateikimo tvarka ir terminai | 8.1. Siekdamas gauti finansavimą, pareiškėjas turi užpildyti ir pateikti šiuos dokumentus:  8.1.1. programos „Iniciatyvos Kaunui“ projekto finansavimo paraišką, parengtą pagal Kauno miesto savivaldybės administracijos direktoriaus 2019 m. lapkričio 19 d. įsakymu Nr. A-3742 „Dėl Kauno miesto savivaldybės projektų atrankos ir finansavimo programos „Iniciatyvos Kaunui“ projekto finansavimo paraiškos formos, projekto administracinės atitikties ir tinkamumo vertinimo lapo formos ir naudingumo vertinimo lapo formos patvirtinimo“ patvirtintą formą. Pareiškėjas turi užpildyti kiekvieną paraiškos dalį. Pareiškėjo deklaracija (paraiškos priedas) turi būti pasirašyta pareiškėjo vadovo ar asmens, turinčio teisę veikti pareiškėjo vardu. Jei projektą numatoma įgyvendinti su partneriu (-iais), turi būti užpildyta ir pasirašyta partnerystės deklaracija (paraiškos priedas). Pareiškėjas atsako už paraiškoje nurodytų duomenų teisingumą;  8.1.2. kitus dokumentus:  8.1.2.1. galiojančių įstatų, registruotų Lietuvos Respublikos juridinių asmenų registre, kopiją ir Lietuvos Respublikos juridinių asmenų registro pagrindinių duomenų išrašo kopiją arba Lietuvos Respublikos juridinių asmenų registro išplėstinio išrašo kopiją. Pareiškėjas atsako už šiuose dokumentuose pateiktos informacijos teisingumą;  8.1.2.2. dokumentą, patvirtinantį asmens teisę veikti pareiškėjo vardu, jei pareiškėjui atstovauja ne jo vadovas;  8.1.2.3. pareiškėjo ir kitų finansavimo šaltinių įnašą pagrindžiančius dokumentus;  8.1.2.4. kitą informaciją, pagrindžiančią finansavimo reikalingumą ar papildančią projekto aprašymą.  8.2. Paraiška kartu su 8.1 papunktyje nurodytais dokumentais iki kvietimo teikti paraiškas skelbime nurodyto termino pabaigos (8.5 papunktis) teikiama elektroniniu būdu, naudojantis Kauno miesto savivaldybės projektų atrankos ir finansavimo programos „Iniciatyvos Kaunui“ paraiškų informacine sistema (toliau – informacinė sistema) adresu <https://paraiskos.kaunas.lt/vykstantys-konkursai>.  8.3. Jei 8.2 papunktyje nustatytu būdu pateikti paraiškos negalima dėl informacinės sistemos sutrikimo (laikino funkcinių galimybių neužtikrinimo), paraiška, jos priedai ir paraiškos elektroninė versija („Excel“ formatu), įrašyta elektroninėje laikmenoje, teikiama Savivaldybei raštu, siunčiant paštu (per kurjerį) arba pristatant į vietą adresu: Kauno miesto savivaldybės administracijos Klientų aptarnavimo skyriaus Asmenų aptarnavimo poskyris, Laisvės al. 96 (6 darbo vieta), užklijuotame voke (pakete), ant kurio turi būti užrašas „Paraiška“, srities ir prioriteto, prie kurių priskiriamas projektas, pavadinimai, pareiškėjo pavadinimas ir adresas. Ranka užpildytos paraiškos nepriimamos.  8.4. Jeigu dokumentai pateikiami užsienio kalba, jie turi būti išversti į lietuvių kalbą.  8.5. Galutinis paraiškos pateikimo terminas – 2020 m. sausio 13 d. 12 val. Jei paraiška teikiama elektroniniu būdu adresu <https://paraiskos.kaunas.lt/vykstantys-konkursai>., pateikimo data laikoma informacinėje sistemoje pateikimo momentu fiksuota data. Jei paraiška siunčiama paštu (per kurjerį) (esant 8.3 papunktyje nurodytoms aplinkybėms), pateikimo data laikoma pašto antspaudo data. Jei paraiška pristatoma į Savivaldybę (esant 8.3 papunktyje nurodytoms aplinkybėms), pateikimo galutinis terminas yra 2020 m. sausio 13 d. 12 val.  8.6. Gautos paraiškos yra registruojamos. Po nustatyto termino ir ne pagal 8.2–8.3 papunktyje nustatytas sąlygas pateiktos paraiškos nenagrinėjamos.  8.7. Tas pats pareiškėjas gali teikti tik vieną paraišką pagal vieną atitinkamos srities prioritetą. Jei tas pats pareiškėjas teikia daugiau nei vieną paraišką pagal tą patį prioritetą, kitos vėliau registruotos jo paraiškos yra atmetamos.  8.8. Pasibaigus paraiškų pateikimo terminui, negalima pareiškėjo iniciatyva paraiškos taisyti, tikslinti, pildyti ar pateikti papildomus dokumentus. |
| 9. | Tinkamos  finansuoti išlaidos | 9.1. Tinkamomis finansuoti išlaidomis gali būti pripažįstamos tik tos išlaidos, kurios yra:  9.1.1. tiesiogiai susijusios su projekto, kuriam skiriamas finansavimas, įgyvendinimu;  9.1.2. būtinos projektui įgyvendinti ir atitikti skaidraus finansų valdymo, sąnaudų efektyvumo principus;  9.1.3. suplanuotos efektyviai ir pagrįstai (atitinkančios realias rinkos kainas, panaudojamos tik siekiant projekto tikslų);  9.1.4. faktiškai patirtos išlaidos nuo to 2020 m. ketvirčio, kada yra pasirašoma Savivaldybės biudžeto lėšų naudojimo sutartis, pradžios iki sutartyje numatytos projekto įgyvendinimo pabaigos datos, nustatomos ir patikrinamos, taip pat pagrįstos jas įrodančiais dokumentais, atitinkančiais Lietuvos Respublikos teisės aktus ir projekto įgyvendinimo sutartį.  9.2. Tinkamos finansuoti projekto vykdymo išlaidos turi sudaryti ne mažiau kaip 80 proc. visų prašomų Savivaldybės finansuoti tinkamų išlaidų. Vykdymo išlaidų kategorijai priskiriamos šios išlaidos:  9.2.1. išlaidos projektą vykdančių asmenų darbo užmokesčiui (įskaitant visus privalomus mokesčius);  9.2.2. išlaidos pagal atlygintinų paslaugų sutartis, sportinės veiklos sutartis, pagal verslo liudijimus ar individualios veiklos pažymėjimus ir kt. sutartis, jeigu jos identifikuojamos ir priskiriamos išskirtinai projekto reikmėms (ne daugiau kaip 25 Eur už 1 val.). Sporto ir (arba) fizinio aktyvumo pratybas gali vykdyti tik sporto specialistai, instruktoriai, treneriai, turintys reikiamą kvalifikaciją, kaip tai numatyta Lietuvos Respublikos sporto įstatyme. Valandinis atlygio dydis netaikomas sportinės veiklos sutartims ir 2.3.1 papunktyje nurodytai veiklai);  9.2.3. sporto bazės nuomos išlaidos;  9.2.4. sporto inventoriaus ir įrangos nuomos ir įsigijimo išlaidos;  9.2.5. transporto ir kelionių išlaidos (degalai, transporto nuoma, bilietai, išskyrus kelionės draudimą);  9.2.6. teisėjavimo išlaidos (teisėjavimo paslaugos, veiklos sutartys ir kiti darbo santykius reglamentuojantys būdai, išskyrus kompensuojamas renginio dalyvio maitinimo išlaidas);  9.2.7. išlaidos greitosios medicinos pagalbos paslaugoms varžybų ir renginių metu;  9.2.8. išlaidos prizams ir apdovanojimams varžybų ir renginių metu (taurės, medaliai, diplomai);  9.2.9. apgyvendinimo ir maitinimo sporto varžybų, sporto stovyklų, rengiamų ne Kauno mieste, metu išlaidos (kaip reglamentuojama Lietuvos Respublikos teisės aktuose). Šios išlaidos finansuojamos tik tuo atveju, jei pareiškėjas ne mažiau kaip 30 procentų išlaidų apmoka iš kitų finansavimo šaltinių. Kompensuojama sporto renginių dalyvių vienos paros maitinimo išlaidų suma iš projekto lėšų neturi viršyti 15 Eur (netaikoma 2.3.2 papunktyje nurodytai veiklai);  9.2.10. išlaidos dienpinigiams treneriams ir sportininkams, dalyvaujantiems sporto renginiuose užsienyje (kaip reglamentuojama Lietuvos Respublikos teisės aktuose) (taikoma 2.3.1 papunktyje nurodytai veiklai). Šios išlaidos finansuojamos tik tuo atveju, jei pareiškėjas ne mažiau kaip 50 procentų išlaidų apmoka iš kitų finansavimo šaltinių;  9.2.11. išlaidos savanoriškai veiklai organizuoti (maitinimas, kelionė, priemonės), kaip reglamentuojama Lietuvos Respublikos savanoriškos veiklos išlaidų kompensavimo sąlygų ir tvarkos apraše, patvirtintame Lietuvos Respublikos socialinės apsaugo ir darbo ministro 2011 m. liepos 14 d. įsakymu Nr. A1-330 „Dėl Savanoriškos veiklos išlaidų kompensavimo sąlygų ir tvarkos aprašo patvirtinimo“;  9.2.12. išlaidos projekto sklaidos ir viešinimo paslaugoms;  9.2.13. išlaidos starto mokesčiams;  9.2.14. sporto aprangos (naudojant Kauno miesto logotipą) varžyboms įsigijimo išlaidos (taikoma 2.3.1 papunktyje nurodytai veiklai);  9.2.15. priemonių, prekių, reikmenų, medžiagų įsigijimo išlaidos (išskyrus ilgalaikį materialųjį ir nematerialųjį turtą), jeigu jos identifikuojamos ir priskiriamos išskirtinai projekto reikmėms;  9.2.16. projektui įgyvendinti reikalingų paslaugų pirkimo išlaidos, jeigu jos identifikuojamos ir priskiriamos išskirtinai projekto reikmėms.  9.3. Tinkamos projekto administravimo išlaidos gali sudaryti iki 20 proc. visų prašomų Savivaldybės finansuoti tinkamų išlaidų. Administravimo išlaidų kategorijai priskiriamos šios išlaidos:  9.3.1. atlygis už darbą projektą administruojantiems asmenims (projekto vadovui ir finansininkui), įskaitant visus privalomus mokesčius;  9.3.2. kitos projekto administravimo išlaidos – transporto, pašto, telefono, interneto, kopijavimo, biuro nuomos ir eksploatavimo išlaidos, kanceliarinių prekių įsigijimo ir visos kitos tinkamos finansuoti projekto išlaidos, susijusios su projekto administravimu ir nepriskiriamos 9.3.1 papunktyje nurodytoms išlaidoms. Projekto administravimo išlaidoms negali būti priskiriamos išlaidos, tiesiogiai nesusijusios su projektu (biuro nuomos ir eksploatavimo, telefono, kanceliarinių prekių ir kt. išlaidos, priskirtos projektui, išskaičiuojamos iš bendrų organizacijos išlaidų šioms reikmėms, atsižvelgiant į realiai dirbtą laikotarpį įgyvendinant projektą). |
| 10. | Netinkamos finansuoti išlaidos | 10.1. Projekto rengimo išlaidos.  10.2. Baudos, delspinigiai, išlaidos finansinėms nuobaudoms.  10.3. Bylinėjimosi išlaidos.  10.4. Išlaidos paskolų palūkanoms ir skoloms padengti.  10.5. Patalpų, nuosavybės teise priklausančių pareiškėjui ar partneriui, nuomos projekto veiklai išlaidos.  10.6. Išlaidos pastatų ir patalpų remontui.  10.7. Išlaidos sumokėti už paslaugas asmeniui, kai pats asmuo yra tos paslaugos gavėjas ir (arba) teikėjas.  10.8. Projekto įgyvendinimo išlaidos, finansuojamos iš kitų finansavimo šaltinių.  10.9. Išlaidos ilgalaikiam materialiajam ir nematerialiajam turtui įsigyti. Pagal Lietuvos Respublikos įstatymus prie ilgalaikio turto priskiriamas turtas, kuris tarnaus ūkio subjekto veikloje ilgiau negu vienus metus ir kurio įsigijimo vertė viršija 500 Eur.  10.10. Išlaidos, skirtos labdarai ir paramai.  10.11. Išlaidos, projekto biudžete įvardytos kaip nenumatytos išlaidos.  10.12. Išlaidos, skirtos veikloms, kurios bet kokiomis formomis, metodais ir būdais pažeidžia Lietuvos Respublikos Konstituciją, įstatymus ir kitus teisės aktus.  10.13. Išlaidos premijoms, piniginiams ir (ar) daiktiniams prizams.  10.14. Išlaidos papildomoms savanoriško sveikatos draudimo įmokoms arba įmokoms į pensijų ir kitus fondus (išskyrus privalomąsias įmokas).  10.15. Išlaidos klubų abonementiniams mokesčiams. |
| 11. | Paraiškų atranka ir vertinimo kriterijai | 11.1. Paraiškos pradedamos vertinti pasibaigus paraiškų priėmimo terminui, kai užregistruojamos visos laiku pateiktos paraiškos.  11.2. Projektų paraiškų vertinimo ir atrankos procedūros vykdomos informacinėje sistemoje vadovaujantis Kauno miesto savivaldybės projektų atrankos ir finansavimo programos „Iniciatyvos Kaunui“ įgyvendinimo tvarkos aprašu, patvirtintu Kauno miesto savivaldybės administracijos direktoriaus 2019 m. lapkričio 5 d. įsakymu Nr. A-3580 „Dėl Kauno miesto savivaldybės projektų atrankos ir finansavimo programos „Iniciatyvos Kaunui“ įgyvendinimo tvarkos aprašo patvirtinimo“. |
| 12. | Aktualūs dokumentai | 12.1. Kauno miesto savivaldybės strateginis plėtros planas iki 2022 metų, patvirtintas Kauno miesto savivaldybės tarybos 2015 m. balandžio 2 d. sprendimu Nr. T-127 „Dėl Kauno miesto savivaldybės strateginio plėtros plano iki 2022 metų patvirtinimo“.  12.2. Kauno miesto savivaldybės 2019–2021 metų strateginis veiklos planas, patvirtintas Kauno miesto savivaldybės tarybos 2019 m. vasario 5 d. sprendimu Nr. T-3 „Dėl Kauno miesto savivaldybės 2019–2021 metų strateginio veiklos plano patvirtinimo“.  12.3. Kauno miesto savivaldybės projektų atrankos ir finansavimo programa „Iniciatyvos Kaunui“, patvirtinta Kauno miesto savivaldybės tarybos 2017 m. rugsėjo 12 d. sprendimu Nr. T-563 „Dėl Kauno miesto savivaldybės projektų atrankos ir finansavimo programos „Iniciatyvos Kaunui“ patvirtinimo“.  12.4. Kauno miesto savivaldybės projektų atrankos ir finansavimo programos „Iniciatyvos Kaunui“ įgyvendinimo tvarkos aprašas, patvirtintas Kauno miesto savivaldybės administracijos direktoriaus 2019 m. lapkričio  5 d. įsakymu Nr. A-3580 „Dėl Kauno miesto savivaldybės projektų atrankos ir finansavimo programos „Iniciatyvos Kaunui“ įgyvendinimo tvarkos aprašo patvirtinimo“.  12.5. Kauno miesto savivaldybės administracijos direktoriaus 2019 m. lapkričio 19 d. įsakymas Nr. A-3742 „Dėl Kauno miesto savivaldybės projektų atrankos ir finansavimo programos „Iniciatyvos Kaunui“ projekto finansavimo paraiškos formos, projekto administracinės atitikties ir tinkamumo vertinimo lapo formos ir naudingumo vertinimo lapo formos patvirtinimo“. |
| 13. | Projekto viešinimas | Įgyvendinamas projektas ir pasiekti rezultatai privalo būti viešinami laikantis projekto finansavimo sutartyje nustatytų reikalavimų. |
| 14. | Informacijos teikimas | 14.1. Informaciją dėl paraiškų pildymo ir projektų įgyvendinimo teikia Savivaldybės administracijos Plėtros programų ir investicijų skyriaus specialistės Evelina Revuckaitė, tel. (8 37) 42 29 14, ir Greta Jorudaitė, tel. (8 37) 42 35 39.  14.2. Informaciją dėl projektų paraiškų turinio (veiklų pobūdžio, veiklų atitikties prioritetams ir kt.) teikia Savivaldybės administracijos Sporto skyriaus vyriausioji specialistė Jurga Navickienė, tel. [(8 37) 73 35 16](tel:%20(8%2037)%2073%2035%2016).  14.3. Užklausos raštu teikiamos el. paštu [iniciatyvos@kaunas.lt](mailto:iniciatyvos@kaunas.lt).  14.4. Dažnai užduodamų klausimų skyrius (DUK) yra tinklalapyje iniciatyvos.kaunas.lt. |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_